CELEX: 32014D0825
Language: et
Date: 2014-11-20 00:00:00
Title: 2014/825/EL: Komisjoni rakendusotsus, 20. november 2014 , milles sätestatakse Euroopa maaelu arengu võrgustiku ja Euroopa innovatsioonipartnerluse võrgustiku organisatsiooniline struktuur ja tegevuseeskirjad ning tunnistatakse kehtetuks otsus 2008/168/EÜ

21.11.2014   
            
            
               ET
            
            
               Euroopa Liidu Teataja
            
            
               L 334/98
            
         KOMISJONI RAKENDUSOTSUS,
   20. november 2014,
   milles sätestatakse Euroopa maaelu arengu võrgustiku ja Euroopa innovatsioonipartnerluse võrgustiku organisatsiooniline struktuur ja tegevuseeskirjad ning tunnistatakse kehtetuks otsus 2008/168/EÜ
   
      (2014/825/EL)
   
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005, (1) eriti selle artikli 52 lõiget 4 ja artikli 53 lõiget 4,
   ning arvestades järgmist:
   
               (1)
            
            
               Kooskõlas määruse (EL) nr 1305/2013 artikli 52 lõikega 1 loodi Euroopa maaelu arengu võrgustik liidu tasandil maaelu arenguga tegelevate riiklike võrgustike, organisatsioonide ja maaelu arengu valdkonnas tegutsevate haldusasutuste omavaheliseks võrgustikutööks.
            
         
               (2)
            
            
               Kooskõlas määruse (EL) nr 1305/2013 artikli 53 lõikega 1 loodi Euroopa innovatsioonipartnerluse (EIP) võrgustik, et toetada artiklis 55 osutatud põllumajanduse tootlikkuse ja jätkusuutlikkusega tegelevat EIPd ja võimaldada võrgustikutööd tegevusrühmade, nõustamisteenuste osutajate ja teadustöötajate vahel.
            
         
               (3)
            
            
               Seepärast on vaja võtta vastu nii Euroopa maaelu arengu võrgustiku (edaspidi „ENRD võrgustik”) kui ka Euroopa innovatsioonipartnerluse võrgustiku (edaspidi „EIP võrgustik”) organisatsioonilist struktuuri ja tegevuspõhimõtteid käsitlevad eeskirjad.
            
         
               (4)
            
            
               Selleks et saavutada määruse (EL) nr 1305/2013 artikli 52 lõike 2 ja artikli 53 lõike 2 kohaselt maaelu arendamiseks Euroopa tasandil tehtava võrgustikutöö eesmärgid ning et täita sama määruse artikli 52 lõikes 3 ja artikli 53 lõikes 3 ENRD võrgustikule ja EIP võrgustikule määratud ülesandeid, on vaja luua maaeluvõrgustike üldkogu ning määrata kindlaks selle ülesanded ja struktuur kooskõlas komisjoni valge raamatuga Euroopa valitsemise kohta (2) ning presidendi teatisega komisjonile „Framework for Commission expert groups: horizontal rules and public register” (3) (edaspidi „komisjoni eksperdirühmade raamistik”).
            
         
               (5)
            
            
               Üldkogu peaks eelkõige edendama teabevahetust ja võrgustikutööd selliste avaliku ja erasektori üksuste vahel, mis põllumajanduse tootlikkuse ning jätkusuutlikkuse arendamiseks tegelevad maaelu arendamise ning innovatsiooniga. Üldkogu peaks koordineerima ENRD ja EIP võrgustike tööd, kehtestama nende tegevuse strateegiaraamistiku, sealhulgas temaatiline töö, ning tagama nende tegevuse asjakohase järelevalve ja hindamise. Üldkogu peaks esitama juhtrühma liikmekandidaadid.
            
         
               (6)
            
            
               Üldkogu peaks koosnema riiklikest maaeluvõrgustikest, korraldusasutustest, makseasutustest, organisatsioonidest, kes liidu tasandil tegelevad maaelu arendamisega, LEADERi kohalikest tegevusrühmadest, tegevusrühmadega seotud innovatsioonitugiteenuste valdkonnas põllumajandusalaste nõustamisteenuste pakkujatest ja tegevusrühmadega seotud innovatsiooni alal tegutsevatest teadusasutustest.
            
         
               (7)
            
            
               Avatud, läbipaistva ja tasakaalus esinduse tagamiseks peaksid üldkogusse kuuluvad liidu tasandil maaelu arendamise valdkonnas tegutsevad organisatsioonid olema need, mis on kooskõlas komisjoni otsusega 2013/767/EL (4) määratud kodanikuühiskonnaga maaelu arendamist käsitlevat dialoogi pidava rühma koosseisu (edaspidi „kodanikuühiskonna dialoogirühm”).
            
         
               (8)
            
            
               Selleks et ENRD ja EIP võrgustiku tegevust kooskõlas üldkogu arvamustega tõhusalt ja tulemuslikult korraldada, on vaja luua maaeluvõrgustike juhtrühm ning määrata kindlaks selle ülesanded ja struktuur.
            
         
               (9)
            
            
               Juhtrühm peaks eelkõige valmistama ette ja rakendama ENRD ja EIP võrgustiku meetmeid ning tegema nende järelevalvet. Juhtrühm peaks koordineerima võrgustike temaatilist tööd ja tagama üldkogu tegevuse koordineerimise muude maaelu arengut käsitlevate eksperdirühmade ja komiteede ning Euroopa struktuuri ja investeerimisfondide tegevusega.
            
         
               (10)
            
            
               Juhtrühm peaks koosnema korraldusasutustest ja/või riiklikest maaeluvõrgustikest, ELi tasandil maaelu arendamise vallas tegutsevatest organisatsioonidest, maaelu arengu programmide hindamise eest vastutavatest riiklikest asutustest, põllumajandusalaste nõustamisteenuste pakkujatest ja/või põllumajandusvaldkonna teadusasutustest.
            
         
               (11)
            
            
               Selleks et ENRD ja EIP võrgustike ning kodanikuühiskonnaga maaelu arendamist käsitlevat dialoogi pidava rühma vahel toimiks avatud ja korrapärane teabevahetus, peaks kodanikuühiskonna dialoogirühma esimehel ja aseesimeestel olema õigus vaatlejatena osaleda juhtrühma koosolekutel.
            
         
               (12)
            
            
               Üldkogu ja juhtrühma liikmete jaoks tuleks ette näha teabe avaldamise eeskirjad.
            
         
               (13)
            
            
               Isikuandmeid tuleks töödelda kooskõlas Euroopa Parlamendi ja nõukogu määrusega (EÜ) nr 45/2001 (5).
            
         
               (14)
            
            
               Komisjoni otsusega 2008/168/EÜ (6) on loodud Euroopa maaelu arengu võrgustiku organisatsiooniline struktuur aastateks 2007–2013. Nimetatud otsus tuleks seetõttu kehtetuks tunnistada.
            
         
               (15)
            
            
               Käesoleva otsusega ette nähtud meetmed on kooskõlas maaelu arengu komitee arvamusega,
            
         ON VASTU VÕTNUD KÄESOLEVA OTSUSE:
   I PEATÜKK
   
      REGULEERIMISESE
   
   Artikkel 1
   Reguleerimisese
   Käesolevas otsuses sätestatakse Euroopa maaelu arengu võrgustiku (edaspidi „ENRD võrgustik”) ja põllumajanduse tootlikkuse ning säästvuse arendamise Euroopa innovatsioonipartnerluse võrgustiku (edaspidi „EIP võrgustik”) organisatsiooniline struktuur ja tegevuspõhimõtted ning luuakse selleks üldkogu ja juhtrühm, määratakse kindlaks nende koosseis ja ülesanded ning sätestatakse nende tegevuseeskirjad.
   II PEATÜKK
   
      MAAELUVÕRGUSTIKE ÜLDKOGU
   
   Artikkel 2
   Maaeluvõrgustike üldkogu
   Luuakse ENRD ja EIP võrgustiku üldkogu (edaspidi „üldkogu”).
   Artikkel 3
   Üldkogu ülesanded
   Üldkogu ülesanded on eelkõige järgmised:
   
               a)
            
            
               edendada teabevahetust ja võrgustikutööd selliste avaliku ja erasektori üksuste vahel, mis põllumajanduse tootlikkuse ning säästvuse parandamiseks tegelevad maaelu arendamise ning innovatsiooniga;
            
         
               b)
            
            
               tagada ENRD ja EIP võrgustike töö koordineerimine;
            
         
               c)
            
            
               kehtestada ENRD ja EIP võrgustike tegevuse strateegiaraamistik, sealhulgas temaatiline töö;
            
         
               d)
            
            
               tagada ENRD ja EIP võrgustike tegevuse asjakohane järelevalve ja hindamine, võttes arvesse määruse (EL) nr 1305/2013 artikli 52 lõikes 2 ja artikli 53 lõikes 2 sätestatud eesmärke ja sama määruse artikli 52 lõikes 3 ja artikli 53 lõikes 3 loetletud ülesandeid;
            
         
               e)
            
            
               esitada põllumajanduse ja maaelu arengu peadirektoraadile (edaspidi „peadirektoraat”) juhtrühma liikmekandidaadid.
            
         Artikkel 4
   Üldkogu liikmed
   1.   Koordineerimisrühma kuuluvad järgmised liikmed:
   
               a)
            
            
               määruse (EL) nr 1305/2013 artiklis 54 osutatud riiklikud maaeluvõrgustikud (üks liige igast liikmesriigist);
            
         
               b)
            
            
               määruse (EL) nr 1305/2013 artiklis 66 osutatud korraldusasutused (üks liige igast liikmesriigist);
            
         
               c)
            
            
               Euroopa Parlamendi ja nõukogu määruse (EL) nr 1306/2013 (7) artiklis 7 osutatud makseasutused (üks liige igast liikmesriigist);
            
         
               d)
            
            
               Euroopa ühises läbipaistvusregistris registreeritud ELi tasandi valitsusvälised organisatsioonid, kes on kooskõlas otsusega 2013/767/EL määratud kodanikuühiskonnaga maaelu arendamist käsitlevat dialoogi pidava rühma koosseisu (edaspidi „kodanikuühiskonna dialoogirühm”) ja kes on avaldanud soovi üldkogus osaleda (kuni 29 liiget);
            
         
               e)
            
            
               ELi tasandi organisatsioonid, kes esindavad maaelu arendamise vallas (sealhulgas maa- ja linnapiirkondade vaheline koostöö) tegutsevaid piirkondlikke ja/või kohalikke asutusi (kuni kolm liiget);
            
         
               f)
            
            
               määruse (EL) nr 1305/2013 artiklis 42 osutatud LEADERi kohalikud tegevusrühmad (üks liige igast liikmesriigist);
            
         
               g)
            
            
               innovatsioonitugiteenuste valdkonnas seoses tegevusrühmadega tegutsevad põllumajandusalaste nõustamisteenuste pakkujad (üks liige igast liikmesriigist);
            
         
               h)
            
            
               innovatsiooni alal seoses tegevusrühmadega tegutsevad teadusasutused (üks liige igast liikmesriigist).
            
         2.   Lõike 1 punktides a, b, c, f, g ja h osutatud liikmed määratakse vastava liikmesriigi poolt.
   Lõike 1 punktis e osutatud liikmed määrab peadirektor kandideerimiskutse alusel.
   3.   Liikmesriikide asutused nimetavad iga lõike 1 punktides a, b, c, f, g ja h osutatud kategooria jaoks alalised esindajad.
   Lõike 1 punktides d ja e osutatud organisatsioonid nimetavad oma alalised esindajad.
   4.   Üldkogu liikmete nimed avaldatakse komisjoni eksperdirühmade ja samalaadsete üksuste registris (edaspidi „register”) ning ENRD ja EIP võrgustike veebisaitidel.
   5.   Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001.
   Artikkel 5
   Üldkogu tegevus
   1.   Üldkogu tööd juhib komisjoni esindaja. Üldkogu esimees kutsub kokku koosoleku vähemalt kord aastas.
   2.   Üldkogu võib komisjoni nõusoleku korral luua ENRD ja EIP võrgustiku eesmärkide ja ülesannetega seotud küsimusi käsitlevaid allrühmi, sealhulgas alalisi allrühmi, mis käsitlevad järgmisi küsimusi:
   
               a)
            
            
               innovatsioon põllumajanduse tootlikkuse ja säästvuse arendamiseks;
            
         
               b)
            
            
               LEADER ja kogukonna juhitav kohalik areng ning
            
         
               c)
            
            
               maaelu arengu programmide hindamine.
            
         Allrühmad tegelevad temaatiliste küsimustega üldkogu määratletud mandaadi alusel.
   Sellised allrühmad saadetakse laiali kohe, kui nende ülesanded on täidetud.
   3.   Komisjoni esindaja võib kutsuda rühma töös ajutiselt osalema üldkogusse mittekuuluvaid eksperte ja vaatlejaid, kes on pädevad üldkogu või allrühma konkreetses päevakorraküsimuses.
   4.   Üldkogu liikmed ning kutsutud eksperdid ja vaatlejad peavad järgima aluslepingute ja nende rakenduseeskirjade kohaseid ametisaladuse hoidmise kohustusi, samuti komisjoni otsuse 2001/844/EÜ, ESTÜ, Euratom (8) lisa kohaseid turvaeeskirju seoses Euroopa Liidu salastatud teabe kaitsmisega. Kõnealuste nõuete rikkumise korral võtab komisjon kõik asjakohased meetmed.
   5.   Üldkogu ja selle allrühmade koosolekud peetakse komisjoni ruumides, kui esimees ei ole otsustanud teisiti. Komisjon tagab sekretariaaditeenuste osutamise. Komisjoni ametnikud, kes tunnevad menetluse vastu huvi, võivad osaleda üldkogu või selle allrühmade koosolekutel.
   6.   Üldkogu võtab oma töökorra vastu komisjoni eksperdirühmade standardtöökorra alusel.
   7.   Komisjon avaldab üldkogu tegevuse kohta kõik asjaomased dokumendid (näiteks päevakorrad, protokollid ja osalejate esildised) kas registri või registris asjakohasele veebisaidile viitava lingi kaudu.
   8.   Üldkogu tööd koordineeritakse muude eksperdirühmade ja komiteede tööga, mis on loodud kodanikuühiskonnaga maaelu arengut käsitleva dialoogi raames ning Euroopa Parlamendi ja nõukogu määruse (EL) nr 1303/2013 (9) ja nimetatud määruse kohaste konkreetset fondi käsitlevate määruste raames.
   Artikkel 6
   Kulude hüvitamine
   1.   Üldkogu liikmed ei saa nende poolt osutatud teenuste eest tasu.
   2.   Komisjon hüvitab komisjonis kehtiva korra kohaselt üldkogu liikmete sõidu- ja elamiskulud, mis on seotud üldkogu ja selle allrühmade koosolekutel osalemisega.
   3.   Lõikes 2 osutatud kulud hüvitatakse summade piires, mis on iga-aastase vahendite eraldamise korra kohaselt selleks otstarbeks eraldatud.
   III PEATÜKK
   
      MAAELUVÕRGUSTIKE JUHTRÜHM
   
   Artikkel 7
   Maaeluvõrgustike juhtrühm
   Luuakse ENRD ja EIP võrgustiku juhtrühm (edaspidi „juhtrühm”).
   Artikkel 8
   Juhtrühma ülesanded
   Juhtrühma ülesanded on eelkõige järgmised:
   
               a)
            
            
               valmistada ette ja rakendada ENRD ja EIP võrgustiku meetmeid ning teha nende järelevalvet kooskõlas üldkogu ette nähtud strateegiaraamistikuga;
            
         
               b)
            
            
               koordineerida temaatilist tööd kooskõlas üldkogu ette nähtud raamistikuga ja teha selle järelevalvet;
            
         
               c)
            
            
               hinnata korrapäraselt ENRD ja EIP võrgustike tegevuse tõhusust ja tulemuslikkust;
            
         
               d)
            
            
               tagada üldkogu töö koordineerimine muude eksperdirühmade ja komiteede tööga, mis on loodud kodanikuühiskonnaga maaelu arengut käsitleva dialoogi raames ning määruse (EL) nr 1303/2013 ja nimetatud määruse kohaste konkreetset fondi käsitlevate määruste raames;
            
         
               e)
            
            
               esitada üldkogule oma tegevuse kohta aruandeid.
            
         Artikkel 9
   Juhtrühma liikmed
   1.   Juhtrühma kuuluvad järgmised üldkogu liikmed:
   
               a)
            
            
               korraldusasutused ja/või riiklikud maaeluvõrgustikud (üks liige igast liikmesriigist);
            
         
               b)
            
            
               artikli 4 lõike 1 punktides d ja e osutatud ELi tasandi organisatsioonid (kuni 12 liiget);
            
         
               c)
            
            
               maaelu arengu programmide hindamise eest vastutavad riiklikud asutused (kuni neli liiget);
            
         
               d)
            
            
               artikli 4 lõike 1 punktides g ja h osutatud põllumajandusalaste nõustamisteenuste pakkujad ja/või põllumajandusvaldkonna teadusasutused (kuni neli liiget).
            
         2.   Juhtrühma liikmed nimetab peadirektor üldkogu ettepaneku alusel, milles võetakse arvesse ENRD ja EIP võrgustike liikmete geograafilist ja pädevuslikku mitmekesisust ning mis põhineb liikmekandidaatide vabatahtlikult võetud kohustusel.
   Üldkogu võib teha ettepaneku juhtrühma liikmete rotatsiooniks seoses iga lõikes 1 osutatud kategooriaga.
   3.   Juhtrühma liiget võib asendada peadirektor üldkogu ettepaneku alusel järgmistel juhtudel:
   
               a)
            
            
               liige astub juhtrühmast tagasi;
            
         
               b)
            
            
               ta ei määra korrapäraselt esindajaid juhtrühma koosolekutele;
            
         
               c)
            
            
               tal ei ole enam võimalik tõhusalt juhtrühma töös osaleda;
            
         
               d)
            
            
               ta ei järgi Euroopa Liidu toimimise lepingu artiklis 339 sätestatud kohustust mitte avalikustada ametisaladuse pidamise kohustuse alla kuuluvat informatsiooni.
            
         4.   Kodanikuühiskonnaga maaelu arengut käsitlevat dialoogi pidava rühma esimees ja aseesimehed võivad osaleda juhtrühma koosolekutel vaatlejatena.
   Artikkel 10
   Juhtrühma tegevus- ja koosolekukulud
   Juhtrühma tegevus- ja koosolekukulude suhtes kohaldatakse artikleid 5 ja 6, olles teinud vastavad muudatused.
   IV PEATÜKK
   
      LÕPPSÄTTED
   
   Artikkel 11
   Kehtetuks tunnistamine
   Otsus 2008/168/EÜ tunnistatakse kehtetuks.
   Artikkel 12
   Jõustumine
   Käesolev otsus jõustub kolmandal päeval pärast selle avaldamist Euroopa Liidu Teatajas.
   
      Brüssel, 20. november 2014
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 347, 20.12.2013, lk 487.
   
      (2)  „European governance”, komisjoni valge raamat, 25. juuli 2001, KOM(2001) 428 lõplik.
   
      (3)  „Framework for Commission expert groups: horizontal rules and public register”, presidendi teatis komisjonile, 10. november 2012, K(2010) 7649 lõplik.
   
      (4)  Komisjoni otsus 2013/767/EL, 16. detsember 2013, ühise põllumajanduspoliitika valdkonda kuuluvate küsimuste üle kodanikuühiskonnaga peetava dialoogi raamistiku loomise ja otsuse 2004/391/EÜ kehtetuks tunnistamise kohta (ELT L 338, 17.12.2013, lk 115).
   
      (5)  Euroopa Parlamendi ja nõukogu määrus (EÜ) nr 45/2001, 18. detsember 2000, üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).
   
      (6)  Komisjoni otsus 2008/168/EÜ, 20. veebruar 2008, millega luuakse Euroopa maaelu arengu võrgustiku organisatsiooniline struktuur (ELT L 56, 29.2.2008, lk 31).
   
      (7)  Euroopa Parlamendi ja nõukogu määrus (EL) nr 1306/2013, 17. detsember 2013, ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549).
   
      (8)  Komisjoni otsus 2001/844/EÜ, ESTÜ, Euratom, 29. november 2001, millega muudetakse komisjoni kodukorda (EÜT L 317, 3.12.2001, lk 1).
   
      (9)  Euroopa Parlamendi ja nõukogu määrus (EL) nr 1303/2013, 17. detsember 2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ning Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320).